தேமுதிக என்ற கட்சி தலைதூக்கி இருந்தபோதும் சரி, தற்போது தேய்ந்து போன போதும் சரி, விஜயகாந்த் மீது தமிழக மக்களுக்கு என்றுமே பாச உணர்வு சற்று ஜாஸ்தியாகவே உள்ளது. மற்ற கட்சிக்காரர்கள் மீது காட்டும் விரோதம், பகை, எரிச்சல், குரோதம், வன்மம், ஆத்திரம் இது எதுவுமே விஜயகாந்த் மீது தமிழக மக்களுக்கு காட்ட மனசு வருவதில்லை. இதுபோன்ற எந்த எதிர்மறை உணர்வும் விஜயகாந்த் மீது வந்ததும் கிடையாது. அதற்கு காரணம் விஜயகாந்த்தின் வெள்ளை மனசு. அவரது இதயத்திற்கும் செயல்பாட்டுக்கும் இடைவெளி மிகவும் குறைவு. மனசு சொல்வதைதான் பேசுவார், செய்வார். ஒரு கட்சியே அடியோடு காணாமல் போய் கொண்டிருந்தாலும் ஒரு தலைவர் மீது அலாதி பிரியமும், பரிவும், பாசமும், அன்பும், இனம்புரியாத உற்சாகமும் வருகிறது என்றால் அது ஈரமனசு உடைய விஜயகாந்த் மீது மட்டும்தான்.